Papersnake/gushiwen huggingface dataset:
新春有感寄常夷甫
欧阳修（宋代）

余生本羇孤，自少已非壮。
今而老且病，何用苦惆怅。
误蒙三圣老，贪得过其量。
恩私未老报，心志已凋丧。
轩裳德不称，徒自取讥谤。
岂若常夫子，一瓢安陋巷。
身虽草莽间，名在朝廷上。
惟余服德义，久已慕恬旷。
矧亦有吾庐，东西正相望。
不须驾柴车，自可策蔾杖。
坐惊颜鬓日摧颓，及取新春归去来。
共载一舟浮野水，焦陂四面百花开。
醉眠亭
李行中（宋代）

檐低槛曲莫嫌隘，地僻草深宜昼眠。
代枕暮凭溪上石，当帘时借屋头烟。
倦游拂壁画山迳，贪醉解衣还酒钱。
一水近通西浦路，客来犹可棹渔船。
别离吟
许炯（明代）

岁序促流飙，韶华逐驹隙。别几几何时，忽忽星霜历。

忆昔初别几，殷勤诉胸臆。愿随车马尘，忍作山头石。

自几出门后，不染红妆色。掩泪向空房，寒蛩鸣四壁。

昨得一封书，颇道几相忆。感此伤妾心，日日减餐食。

妾心如上水，恐几不察识。几心如浮云，随时多变易。

安得几心似妾心，甘守空闺亦不惜。
谷山沙弥求诗
释德洪（宋代）

十里松风长不老，一庭秋色为谁闲。偶逢此日休新夏，偏见耆年忆故山。

贫里有秋同举箸，法中添口共开颜。偶然弄笔成诗句，乘兴留题屋壁间。
初八日登前山独坐久之
韩淲（宋代）

阴阴秋与白云浮，山近林深上上头。千里才成万家邑，百川分绕一方州。

其间鸡犬微茫处，此外鹍鹏莽旷游。明日黄花是重九，更寻桥月看溪流。
橄榄
王禹偁（宋代）

江东多果实，橄榄称珍奇。
北人将就酒，食之先颦眉。
皮核苦且涩，历口复弃遗。
良久有回味，始觉甘如饴。
我今何所喻，喻彼忠臣词。
直道逆君耳，斥逐投天涯。
世乱思其言，噬脐焉能追。
寄语采诗者，无轻橄榄诗。
次韵简汤幼尊
杨季鸾（清代）

澹虚居士晚好静，高怀雅尚人莫方。小楼三面对秋水，幽菊数丛开夕阳。

经旬岸帻户庭内，侵晓看山钟磬傍。为劝二毛潘骑省，还须作达日倾觞。
烛影摇红·辛亥十二月廿五日作
李岳瑞（清代）

楼上黄昏，绣帘垂地花光乱。斜阳犹自罥危阑，天末余红恋。

人世东风悄换。怅玉妃、鸾绡泪浣。暮鸦啼后凤瑟，新声谁家歌管。

璧月弦沈，素娥未肯辉分半。釭花今夜冷于秋，冻折瑶簪断。

陌上钿车缓缓。问何时、金迷翠暖。远书凭寄辽海，蓝霞北飞南雁。
西江月·问讯湖边春色
张孝祥（宋代）

问讯湖边春色，重来又是三年。东风吹我过湖船，杨柳丝丝拂面。
世路如今已惯，此心到处悠然。寒光亭下水如天，飞起沙鸥一片。
二月初五日内务府夜直
郑孝胥（清代）

初月犹依魄，虚衙欲敛阴。星河天脉脉，宫禁夜沈沈。

曙意鸦先觉，忧端蝶独寻。宁知将压喻，未尽杞人心。
次韵卢次夔直学投赠二首卢之父有师法方训长孙铸而次夔近绎子屈致教参孙发蒙 其一
许及之（宋代）

大难过访忆曾酬，谒入徒惭刺字留。惠我新诗堪照夜，喜君逸气正横秋。

时哉好去陈三策，老者那能画一筹。暇日太丘如共款，忘炊肯更作糜不。
候月台
宋庠（宋代）

平昔词林伯，尝为右辅来。
庾公偏爱月，薛县未倾台。
鑱石云根断，临波水腹开。
良宵时弭盖，方信谢庄才。
赤壁矶放歌
祖之望（清代）

昔我黄州回，赤壁翻空天倒开。今我黄州来，石矶水落山崔嵬。

津亭船多难径渡，江风留客江边住。齐安太守为开樽，一杯满泛郢川树。

三巴五湖几案间，看尽江南江北口。度曲飞觞红日暮，使我对此开心颜。

雪堂旧是东坡宅，献酬不辨谁主客。野梅十枝五枝花，修竹千竿万竿碧。

更假双屐登虬龙，醉影戏侮冯夷宫。恍惚身轻生羽翼，夜半飘举来江东。

当年从游二三子，古生潘郭依稀是。不知何人吹洞箫，毋乃西州杨道士。

买田筑室亦偶然，巉岩千载镌姓氏。从来好事流以讹，强名赤𡽶山灵诃。

祇今州南四百三十步，但见白浪堆青螺。噫嘻，熙丰之世多秕政，王章变法专朝柄。

慷慨独上万言书，当宁流涕时相病。钟山落寞雷州穷，先生毕竟人中龙。

儒林仙佛莫能名，余事犹足当文雄。如此江山信可乐，不有贤豪终索寞。

樯帆箫鼓接云烟，空访游踪堕寥廓。峨眉苍，岷水长，先生高风不可望。
贺新郎（二鹤）
刘克庄（宋代）

家有仙禽二。早追随、先生杖屦，互乡童子。旦旦池边三薰沐，夜夜山中警睡。且伴我、人间游戏。此老生平哀大陆，到未梢、始忆华亭唳。评往事，败佳思。

古云鹤算谁能纪。叹归来、山川如故，人民非是。但愿主君高飞去，莫爱乘轩禄位。更赛过、令威千岁。假使焦山真羽化，待华阳贞逸铭方瘗。我拍手，渠展翅。
蝶恋花 其一 题华山道女扇
吴文英（宋代）

北斗秋横云髻影。莺羽衣轻，腰减青丝剩。一曲游仙闻玉磬。

月华深院人初定。

十二阑干和笑凭。风露生寒，人在莲花顶。睡重不知残酒醒。

红帘几度啼鸦暝。
和史少庄登山韵三首
魏了翁（宋代）

田间逢醉尉，人道误谁何。
世路日杲杲，冥行宜见呵。
彦集圭父择之同饮白云精舍以醉酒饱德为韵熹分得饱字醉中走笔奉呈
朱熹（宋代）

奔趋名利场，祸福急相绞。夜窗一反侧，肤垢纷两爪。

岂知亲朋集，晚食聊一饱。心期共悠悠，文字各稍稍。

华烛既屡更，诗肠亦频搅。寒更尽渠深，孤讽宁至卯。
上元山中百姓出游作三章谕之 其二
王十朋（宋代）

三日嬉游喜遇晴，还家又见麦青青。但须及早输租税，莫要勾呼到讼庭。
苦寒行
刘克庄（宋代）

十月边头风色恶，官军身上衣裘薄。
押衣敕使来不来，夜长甲冷睡难着。
长安城中多热官，朱门日高未启关。
重重帏箔施屏山，中酒不知屏外寒。
答人放言
邵雍（宋代）

经时不见意何如，重出新诗笑语初。
物理悟来添性淡，天心到后觉情疏。
已全孟乐君无限，未识蘧非我有余。
大率空名如所论，此身甘老在樵渔。
摸鱼儿 荼
张矩（宋代）

正莓墙、柳绵低度，枝头红紫飞尽。秾阴涨绿冰钿碎，浥浥麝兰成阵。

仙骨嫩。悦姑射瑶姬，青幰游琼苑。风前有恨。也一似宫梅，飘香坠粉，轻点寿阳鬓。

梨花雪，讲道全无清韵。何曾留到春晚。柔条不受真珠露，滴沥紫檀心晕。

芳又润。待挼放金樽，拚作通宵饮。日高慵困。任翠幄低云，玉薰泛梦，路入醉乡稳。
蚕麦二首
苏辙（宋代）

疏慵自分人嫌我，贫病可怜天养人。
蚕眠已报冬裘具，麦熟旋养汤饼新。
撷桑晓出露濡足，拾穗暮归尘满身。
家家辛苦大作社，典我千钱追四邻。
和范景仁王景彝殿中杂题三十八首并次韵其十
梅尧臣（宋代）

人间诗癖胜钱癖，搜索肝脾过几春。
囊橐无嫌贫似旧，风骚有几句多新。
但将苦意摩层宙，莫计终穷涉暮津。
试看一生铜臭者，羡他登第亦何频。
纯甫小池生双莲
强至（宋代）

造化有诡异，双蕖共萼翻。
凌波洛神艳，泣竹舜妃魂。
得所虽欣地，犹孤尚笑根。
圣朝不言瑞，图献恨无门。
偶书
王安石（宋代）

穰侯老擅关中事，长恐诸侯客子来。
我亦暮年专一壑，每逢车马便惊猜。
读史学白体
杨亿（宋代）

易牙昔日曾蒸子，翁叔当年亦杀儿。
史笔是非空自许，世情真伪后谁知。
信上人自东林来请海印禅师过余湘上以赠之
释德洪（宋代）

五湖东归风转柂，柔橹声中飞鸟过。开蓬不信是庐山，忽惊落鸟从空堕。

道人个中三十秋，那知今始载归舟。白藕池边月初吐，应对邻房说旧游。
秋吟
黄庚（元代）

秋高风急雁来初，久客松江岂为鲈。
好梦不成人睡觉，半窗残月夜灯孤。
道中杂兴五首 其五
刘一止（宋代）

长亭连短亭，只堠复双堠。居然送行客，历历记奔走。

十里同五里，先后无好丑。
杂诗
陈瓘（宋代）

大抵操心在谨微，谬差千里始毫鳌。
如闻不善须当改，莫谓无毫例可欺。
忠信但当为己任，行藏终自有天知。
深冬寒日能多少，已觉东风次第吹。
北山
佚名（先秦）

陟彼北山，言采其杞。偕偕士子，朝夕从事。王事靡盬，忧我父母。

溥天之下，莫非王土；率土之滨，莫非王臣。大夫不均，我从事独贤。

四牡彭彭，王事傍傍。嘉我未老，鲜我方将。旅力方刚，经营四方。

或燕燕居息，或尽瘁事国；或息偃在床，或不已于行。

或不知叫号，或惨惨劬劳；或栖迟偃仰，或王事鞅掌。

或湛乐饮酒，或惨惨畏咎；或出入风议，或靡事不为。
德麟以书相招云已与潘仲宝在中卢可自酂来同游灵溪石门双池等胜处某作六诗率张会川作 其一
李廌（宋代）

冰溪雪岭赴诗盟，我愧难先二子鸣。莫惮登临助馀勇，欲令万战遇奇兵。
五松山
郑獬（宋代）

天上仙人谪世间，醉中偏爱五松山。
锦袍已跨鲸鱼去，惟有山僧自往还。
幽居三咏钓雪舟
杨万里（宋代）

青鞋黄帽绿蓑衣，钓雪舟中雪政飞。
归自严州无一物，扁舟载得钓台归。
寄文秀大师
齐己（唐代）

皎然灵一时，还有屈于诗。世岂无英主，天何惜大师。

道终归正始，心莫问多岐。览卷堪惊立，贞风喜未衰。
三陵台
贾开宗（清代）

三陵孤峙旧城隈，古木蒙茸一径开。乱窟深回藏虎豹，悬崖陡峭长莓苔。

宋襄战后犹遗冢，梁孝朝还有废台。每伴田夫寻胜事，披蓑戴笠雨中来。
嘉禾百咏·霍将军庙
张尧同（宋代）

弼汉功非浅，谗夫可奈何。
海神今亦畏，安敢布风波。
和士友傅勉之喜雨韵
李曾伯（宋代）

老生本不学军旅，来护荆州国门户。
惭无善政格休徵，未能雨十与风五。
今年甫幸登麦喜，入夏又以槁苗苦。
骄阳杲杲地欲赤，身原为骍措无所。
瓣香惟有老天告，难以中心共人语。
当知岁计国计关，但区区饱吾楚。
我持皇穹不绝物，宁忍赤子失其乳。
弥旬果尔三沛泽，靡间西郊与南亩。
灌园遂省桔槔力，行道奚忧豆箪呼。
农皆眉间有色喜，士亦胸中以奇吐。
炎埃万里一洗空，手扇为之却纨羽。
我原天地朝野和，常若渊泉以时溥。
多谢丰隆屏翳已奏功，毋使吾民复咨雨。
夜雨偶成
赵佑（清代）

蚩尤声骄撼山动，压户黑云扃澒洞。布被忽生夜半寒，一雷惊破尘埃梦。

如绳檐溜冲阶鸣，列缺过窗时一明。万条银竹喧未已，明日起看山涧平。
醴陵丁君洋洋亭
杨时（宋代）

依蒲泳藻两相忘，宛有江湖气味长。
凭槛翛然真得计，只应幽兴在濠梁。
偈颂七十二首
释祖钦（宋代）

形名未立，腾兆未分。
全无巴鼻，彻底浑仑。
赵太仆脩醉翁亭成招游有赋二首 其二
尹台（明代）

前辈高风宇宙垂，昔游山水动遐思。弦歌已并烟云散，文采空遐草木知。

白发吾衰怜几过，苍林翁醉忆当时。忻逢旧日清吟侣，漫引香醪注玉卮。
自海至楚途次寄马全玉八首
张耒（宋代）

紫蟹双螫荐客盘，倾来不觉酒壶干。
雨多泽国蒲鱼美，秋至楚天风露寒。
老去论交嗟我晚，尊前一笑忆君欢。
红莲幕下无书檄，剩寄新诗满卷看。
次韵杨立之赠京
苏颂（宋代）

小子方承学，初心未见功。
雕虫徒好赋，舞象僅成童。
率尔多惭路，师哉远慕雄。
颛侗如可教，丈席冀趋风。
大暑宴朱氏玉井香赋诗
杨维桢（元代）

朱公神仙人，冰雪照肺腑。祖帑阅羽化，祖书在册府。

门掩一亩宫，虹梁跨风渚。乔木八九株，梧桐杂槐榉。

中有玉井香，银云洒零雨。俗士不必来，佳朋来不拒。

煮茶不无童，谋酒自有妇。核破玉刃霜，筒卷金茎露。

方响歌洞仙，自题舞魔女。梧溪斥琴操，海岳订画谱。

棹歌发复留，冰花凉欲语。焉知人间世，大火虐如虎。
次林庭植留别韵
胡仲参（宋代）

曲生皆可醉，何必问醇醨。浩气长看剑，愁肠半贮诗。

归舟无麦载，去路有梅随。瘴海风波恶，此行君自知。
六一居士传
欧阳修（宋代）

六一居士初谪滁山，自号醉翁。既老而衰且病，将退休于颍水之上，则又更号六一居士。

客有问曰：“六一，何谓也？”居士曰：“吾家藏书一万卷，集录三代以来金石遗文一千卷，有琴一张，有棋一局，而常置酒一壶。”客曰：“是为五一尔，奈何？”居士曰：“以吾一翁，老于此五物之间，是岂不为六一乎？”客笑曰：“子欲逃名者乎？而屡易其号。此庄生所诮畏影而走乎日中者也；余将见子疾走大喘渴死，而名不得逃也。”居士曰：“吾固知名之不可逃，然亦知夫不必逃也；吾为此名，聊以志吾之乐尔。”客曰：“其乐如何？”居士曰：“吾之乐可胜道哉！方其得意于五物也，泰山在前而不见，疾雷破柱而不惊；虽响九奏于洞庭之野，阅大战于涿鹿之原，未足喻其乐且适也。然常患不得极吾乐于其间者，世事之为吾累者众也。其大者有二焉，轩裳珪组劳吾形于外，忧患思虑劳吾心于内，使吾形不病而已悴，心未老而先衰，尚何暇于五物哉？虽然，吾自乞其身于朝者三年矣，一日天子恻然哀之，赐其骸骨，使得与此五物偕返于田庐，庶几偿其夙愿焉。此吾之所以志也。”客复笑曰：“子知轩裳珪组之累其形，而不知五物之累其心乎？”居士曰：“不然。累于彼者已劳矣，又多忧；累于此者既佚矣，幸无患。吾其何择哉？”于是与客俱起，握手大笑曰：“置之，区区不足较也。”

已而叹曰：“夫士少而仕，老而休，盖有不待七十者矣。吾素慕之，宜去一也。吾尝用于时矣，而讫无称焉，宜去二也。壮犹如此，今既老且病矣，乃以难强之筋骸，贪过分之荣禄，是将违其素志而自食其言，宜去三也。吾负三宜去，虽无五物，其去宜矣，复何道哉！”

熙宁三年九月七日，六一居士自传。
和王子飞题李伯时画列子御风图
夏倪（宋代）

道师形气合于无，八极超摇得自如。知我御风风御我，长袪猎猎自乘虚。
再送座师陈公
胡应麟（明代）

一赋骊驹共黯然，春明回首夕阳悬。绨袍邂逅三千里，绛帐分携二十年。

祇见中朝传凤德，谁从幽谷辨龙泉。苍生万室瞻依久，阙下行看太傅旋。
乐塘铺和周师禹韵
赵善括（宋代）

迟日醉花春影长，村醪引入无何乡。
碧林啼鸟惊梦断，行客红尘吹去忙。
忧心悄悄谁知道，且是不关春事了。
雨暘今岁定丰年，殷勤更问农家老。
送魏汝士宣德
郭祥正（宋代）

隔江为宰便庭帏，归去青霄结主知。租赋宽平民共乐，文书清主吏常饥。

始终不变温如玉，离别相怜醉似泥。上国故人应问我，为言耕钓老明时。
沁园春·紫金山前
李曾伯（宋代）

紫金山前，铁骑围中，惟公尚知。怅当时卯角，鱼犹同队，如今缟鬓，鸥已忘机。故垒荒榛，群贤拱木，畴记官军夜战时。不图见，独岁寒不改，老气犹奇。嗟哉月驶舟移。四十载光阴昨梦非。叹荷薪弗克，祗惭弓冶，扃柴却扫，绝望簪圭。菌短椿长，鷃微鹏巨，天分当然何足疑。闻公里，有磻溪堪钓，盍亦云归。
送陈良会御史左迁合浦丞
文徵明（明代）

谁兴濮议紊彝章，国是纷然失故常。慷慨一言思悟主，艰难万里遂投荒。

君于职业真无负，我忝乡人与有光。去去还珠亭下路，苏公千载有遗芳。
池上春日即事
林逋（宋代）

鸳鸯如绮杜蘅肥，鸂鶒夷犹翠潋微。
但据汀洲长并宿，莫冲烟潋辄惊飞。
已输谢客清吟了，未忍山翁烂醉归。
钓艇自横丝雨霁，更从蒲篠媚斜晖。
次韵酬新九江使君赵明达二诗仍送自制香饼白
张镃（宋代）

岁晏怀人水一湄，归鸿去雁各参差。
寒风不解频吹梦，疾置何妨数寄诗。
酿酒改名聊济胜，和香因谱更求奇。
路遥不暇多瓶送，一炷同参日渐迟。
所闻
纪坤（明代）

出门复入门，忧心日草草。何时黄巾平，骨肉得相保。

治乱相倚伏，此理信穹昊。河清会有期，恨我生太早。

侧闻阃外事，功罪日纷扰。恩怨亦人情，吾敢怪诸老。

且愿缓报施，稍待风尘扫。
疏帘澹月 见秋池落花有忆用张东泽自制谱
郑文焯（清代）

三花两蕊。渐散作秋文，细风行水，乱点鱼唼黯黯，冷香吹起。

微波似惜流芳意，聚桥阴、断钿如缀。小澜虚縠，玉纤一掬，旧情红碎。

想江上、芙蓉月坠。正露房弹粉，曲尘浮翠。照影惊鸿，还见镜中铅泪。

西亭残梦销罗被，恋馀香依旧憔悴。曲沟片叶，飘零恨晚，一般离思。
赠人
吕本中（宋代）

中表多离隔，情亲子独贤。心游众目外，气出万夫前。

米贱犹堪饱，官闲不记年。春风上严濑，为我略回船。
秋夕怀子厚二首 其二
朱熹（宋代）

凉气沉斋宇，夕阴未渠央。寒栖属遥夜，长簟卷单床。

浮云蔽中天，愁霖隔秋窗。思君一晤对，耿耿何能忘。
故中山西园
王士祯（清代）

上公邸第旧西园，水石萧然绝世喧。无复秋兰被长坂，祇余修竹映朱门。

萧曹事业终归尽，江孔文章莫更论。日暮风烟愁客思，冶城南是谢公墩。
送郑侍御赴汴州辟命
张乔（唐代）

官从谏署清，暂去佐戎旌。朝客多相恋，吟僧欲伴行。

河冰天际白，岳雪眼前明。即见东风起，梁园听早莺。
送李驿使之官雷阳
徐熥（明代）

驱马将何适，微官傍海涯。公庭饶蜃气，墟落半蛮家。

路指羊城入，山邻象郡赊。地偏少束带，高枕咏皇华。
赠别 其二
吴惟信（宋代）

手弹珠泪向离筵，残日依依上客船。流水自随人去远，绿杨只在曲江边。
哭女樊四十韵（虢州长史时作）
元稹（唐代）

逝者何由见，中人未达情。马无生角望，猿有断肠鸣。

去伴投遐生，来随梦险程。四年巴养育，万里硖回萦。

病是他乡染，魂应远处惊。山魈邪乱逼，沙虱毒潜婴。

母约看宁辨，余慵疗不精。欲寻方次第，俄值疾充盈。

灯火徒相守，香花只浪擎。莲初开月梵，蕣已落朝荣。

魄散云将尽，形全玉尚莹。空垂两行血，深送一枝琼。

秘祝休巫觋，安眠放使令。旧衣和箧施，残药满瓯倾。

乳媪闲于社，医僧婗似酲。悯渠身觉剩，讶佛力难争。

骑竹痴犹子，牵车小外甥。等长迷过影，遥戏误啼声。

涴纸伤馀画，扶床念试行。独留呵面镜，谁弄倚墙筝。

忆昨工言语，怜初妙长成。撩风妒鹦舌，凌露触兰英。

翠凤舆真女，红蕖捧化生。只忧嫌五浊，终恐向三清。

宿恶诸荤味，悬知众物名。环从枯树得，经认宝函盛。

愠怒偏憎数，分张雅爱平。最怜贪栗妹，频救懒书兄。

为占娇饶分，良多眷恋诚。别常回面泣，归定出门迎。

解怪还家晚，长将远信呈。说人偷罪过，要我抱纵横。

腾蹋游江舫，攀缘看乐棚。和蛮歌字拗，学妓舞腰轻。

迢递离荒服，提携到近京。未容夸伎俩，唯恨枉聪明。

往绪心千结，新丝鬓百茎。暗窗风报晓，秋幌雨闻更。

败槿萧疏馆，衰杨破坏城。此中临老泪，仍自哭孩婴。
瑶台顶 其三 涑水
王翰（唐代）

一派灵源滚滚来，风摇锦浪岸花开。桥分野色行人去，雨没沙花钓客回。

秋净霜澄明似练，春深烟染碧如苔。羡君自有朝宗志，莫怪矶头鸥鹭猜。
题金陵杂兴诗后十八首
李琏（宋代）

梁家天子抱琵琶，泪洒华林御苑花。
今日闻韶无处所，雁烟蛩雨属他家。
鹊桥仙（次韵湖上）
黄机（宋代）

黄花似钿，芙蓉如面，秋事凄然向晚。风流从古记登高，又处处、悲丝急管。

有愁万斛，有才八斗，慷慨时惊俗眼。明年一笑复谁同，料天远、争如人远。
钟陵道中作
陈陶（唐代）

原隰经霜蕙草黄，塞鸿消息怨流芳。秋山落照见麋鹿，

南国异花开雪霜。烟火近通槃瓠俗，水云深入武陵乡。

曾逢啮缺话东海，长忆萧家青玉床。
送刘觉之皈蜀
杨万里（宋代）

大江东西湖南北，鹄袍学子森如竹。
何人开口不伊川，阿谁初如此水源。
清纯先生刘夫子，冷笑俗儒钻故纸。
梦中亲见大小程，为渠剌船入洙泗。
唴我结发从先生，日日看子趋鲤庭。
先生命子却从我，小窗短檠共灯火。
陋巷柴扉共寒饿，安知头上天几大。
子今行李寄大宁，翩然束书游帝城。
袖中一卷经济策，天关九虎叫不应。
朝来忽见毛生剌，看来看去惊且喜。
风花聚散二十年，何许飞堕老眼前。
相逢几日又相别，珍重两字不忍说。
我有故山江之西，秪遣思皈不遣皈。
赠行聊借退之诗，石头城下一杯酒，
便是此生长别离。
次韵李参政见谢游龙鹤山诗二首
魏了翁（宋代）

北山尝乞草堂灵，娓娓高谈析理精。
泼眼溪光无间断，入怀月色太鲜明。
寒毛络石清可数，暝霭蒸山浓欲倾。
相对悠然无语处，古今成败一空枰。
柳絮
罗邺（唐代）

处处东风扑晚阳，轻轻醉粉落无香。

就中堪恨隋堤上，曾惹龙舟舞凤凰。
自任所归
陈宓（宋代）

碧柳萦沙路，红蕖映竹扉。亭随山作态，人与石相依。

盛暑深岩冷，通天一径微。神清非梦境，端的客来希。
问讯大渊痔疾
刘克庄（宋代）

秋来日日候双凫，霍地光阴迫岁除。
古有客过雄寂寞，今无人问白何如。
苏先自说饥餐面，蒙叟曾嗤舐得车。
纵使村翁穷到骨，岂无薄醴与枯鱼。
竹石双清次吴鼎仪先生韵为太守拙戒兄题
吴希贤（明代）

吾家老兄好种竹，昔年住在澄塘曲。兴来赤脚踏海石，明月清塘过楚泽。

湘君怜尔抱雅材，天吴紫凤缤纷来。酒酣鼓瑟遗苍佩，鹧鸪飞下西日颓。

回看俗士甘软美，此竹真堪与兄比。夜窗塘雨不知年，客里相逢故如此。
句
王昌龄（唐代）

王维诗天子，杜甫诗宰相。
朝天峡
费密（清代）

一过朝天峡，巴山断入秦。大江流汉水，孤艇接残春。

暮色愁过客，风光惑榜人。明年在何处，妻子共沾巾。
论语·巧言令色章
陈普（宋代）

正色忠言始是人，一毫巧令兽为邻。
本心面目无难见，识比非仁即是仁。
秋夜闻雁寄南十五兼呈空和尚（一作和空上人）
张南史（唐代）

晚节闻君道趣深，结茅栽树近东林。禅师几度曾摩顶，

高士何年更发心。北渚三更闻过雁，西城万木动寒砧。

不见支公与玄度，相思拥膝坐长吟。
冬夜与故友聚送吉校书
李端（唐代）

途穷别则怨，何必天涯去。共作出门人，不见归乡路。

殷勤执杯酒，怅望送亲故。月色入闲轩，风声落高树。

云霄望且远，齿发行应暮。九日泣黄花，三秋悲白露。

君行过洛阳，莫向青山度。
请告南归留别同馆（中元作）
李群玉（唐代）

一点灯前独坐身，西风初动帝城砧。不胜庾信乡关思，

遂作陶潜归去吟。书阁乍离情黯黯，彤庭回望肃沈沈。

应怜一别瀛洲侣，万里单飞云外深。
晴景
王驾（唐代）

雨来未见花间蕊，雨后全无叶底花。
蜂蝶纷纷过墙去，却疑春色在邻家。
可笑口号
文同（宋代）

可笑山州为刺史，寂寥都不似川城。
若无书籍兼图画，便不教人白发生。
与人约访林处士阻雨因寄
范仲淹（宋代）

闲约诸公扣隐扃，江天风雨忽飘零。
方怜春满王孙草，可忍云遮处士星。
蕙帐未容登末席，兰舟无赖寄前汀。
湖山早晚逢晴齐，重待寻仙入翠屏。
夜听许十损
杜甫（唐代）

许生五台宾，业白出石壁。余亦师粲可，身犹缚禅寂。

何阶子方便，谬引为匹敌。离索晚相逢，包蒙欣有击。

诵诗浑游衍，四座皆辟易。应手看捶钩，清心听鸣镝。

精微穿溟涬，飞动摧霹雳。陶谢不枝梧，风骚共推激。

紫燕自超诣，翠駮谁剪剔。君意人莫知，人间夜寥阒。
宫入斜
宋无（元代）

步摇明月冷无光，骨掩春泥草亦芳。
艳魄不随红粉尽，化为蝴蝶舞昭阳。
寄怀傅掌雷
杨思圣（明代）

忆在长安驾玉龙，晓园花竹日相从。醉沽兰液居中酒，闲看慈相寺里松。

别久将无伤老大，官狂依旧笑疏慵。只今绝域谁知己，好赋归来卧碧峰。
戒杀
陆游（宋代）

郊居去市远，猪羊稀入馔。
既畜鸡鹜群，复利鱼蟹贱。
暴殄非所安，击鲜况亲见。
那得屠杀业，为客美殽膳？余年尚有几，过日如露电。
岂无园中蔬，敬奉君子宴。
感刘琨与卢谌事
陈献章（明代）

越石信英臣，子谅亦文雅。生遭晋运微，奔走风尘下。

晋阳笑明月，胡雏夜回马。并州困石勒，从事为别驾。

成败非所论，吾怜凿抔者。
题中阁
孙载（宋代）

中阁犹追旧寺名，淩虚阑槛拂云平。烟迷勾漏烧丹灶，雨杂尚书旧履声。

泉水几年明鉴曲，圳田一日布□枰。却收谢客寻山屐，且共禅师语此生。
游慈云分韵得是字
陈著（宋代）

僧关可人心，况此晴色美。
蹈藓滑路多，访菊香处是。
引饮吞山光，清啸落松子。
我有即事诗，就扫石壁纪。
与成都外郎石天祐
李承芳（明代）

黄公山下茆蹊瞑，杜老江干草阁寒。蜀客诗名原楚产，涪翁谱迹拟都官。

游心万里天连水，乘兴孤舟雪涨澜。归去上言两知己，济衰应寄九华丹。
甲辰仲冬八日元衡携两诗过访及归次韵酬送后篇兼寄张武子 其一
张镃（宋代）

每将幽事当功名，唯欠能诗竹里僧。径写此篇为疏引，庵成来往岂无凭。
太父太师密国公赋诗江楼世称名笔从侄子绩得之以居肇缅思祖德且爱绩之能继志也为赋一首
曾肇（宋代）

当年太史谪仙翁，笔落江楼气吐虹。无复琴樽对鸥鸟，空遗松柏几秋风。

由来兰玉生台下，重见溪山入坐中。顾我岂能绳祖武，倚阑归思附冥鸿。
四月十九日自咏
郭祥正（宋代）

落魄老道士，遥忆谢公山。眠云坐盘石，尽日听潺潺。
汉文帝
卫宗武（宋代）

恺悌而爱人，恭俭以持已。
府库有余财，勿忍为已费。
田租奉人上，屡至为民赐。
不肯私嬖臣，以存大臣体。
不敢私贵戚，以贻天下议。
澹乎无嗜好，绝不尚功利。
断刑岁数百，烟火绵万里。
礼乐虽未遑，亦足为善治。
洪惟庆历君，盛德概相类。
爰立俱名臣，后元则无是。
王宝谟挽诗
魏了翁（宋代）

昔我仕龟城，犹能友宁馨。
记曾{左奭右斗}别酒，俄遽隔泉{。
顷刻成三世，凄凉隔九龄。
魂兮谁与作，吾友许公铭。
句
杨亿（宋代）

江南堤柳拂人头，李白题诗遍酒楼。
宫词 其三十二
周彦质（宋代）

春昼阴添一倍长，鞦韆娱乐集嫔嫱。綵缯画板高高送，来去随风散异香。
横山寺楞伽塔诗
周南（宋代）

姑苏台畔千年土，斸作牛羊出没行。
惟有江山怀故国，五湖犹绕越东城。
还谭鸣玉北枝稿
刘黻（宋代）

天下惟此花，渠町南与北。
有翁号北枝，似惋宇宙塞。
纷纷红紫蹊，阳春岂不力。
枝北春虽迟，今古冰霜特。
寄东海鹤年贤弟
吴惟善（明代）

鹤皋东望接三山，海上群仙日扣关。
虎守月炉丹炼就，龙吟霜扣剑飞还。
故园松菊余三径，老屋烟霞恰半间。
为问林泉逃世者，如公今有几人闲？
挽故眉守张廷琛
史尧弼（宋代）

伊人湖海士，夙昔想风流。
决策元戎幕，宣威塞北秋。
分辽空往恨，保蜀尚前筹。
落寞三刀梦，真成取次休。
李待制寄僧 其二
冯山（宋代）

春游游尽欲寻山，杖屦岷峨只等閒。但放高怀穷物外，不知清等满人间。

经年绿野常沉醉，几日香峰暂往还。自笑尘辕盘未得，逍遥无路一追攀。
孟融逸人
贾岛（唐代）

孟君临水居，不食水中鱼。衣褐唯粗帛，筐箱只素书。

树林幽鸟恋，世界此心疏。拟棹孤舟去，何峰又结庐。
春词 其十三
毛滂（宋代）

御沟梅柳寒犹噤，芳草池塘暖尚微。玉色怡融何事喜，一年苔绿遍圜扉。
南昌八景 其六 铁柱仙踪
王洪（明代）

豫章城中旌阳宫，铁柱下与沧溟通。九泉深琐地胍静，万古不溟长江东。

风云澒洞蛟下蛰，雷电晦冥神降工。异哉灵迹不可测，河洛因之思禹功。
次韵张晋彦书事
韩元吉（宋代）

举世诸兄事孔方，平生学易问归藏。渐欣过客知吾懒，未怪小儿如我长。

鹤怨猿惊成底事，乌踆兔蹶自奔忙。便须耳热追行乐，更拟心斋得坐忘。
和徐思叔谢向大夫惠柑四首
彭龟年（宋代）

萱草堂中乐泄融，豪家异味可能重。
政惭陆子怀无橘，锡类那知有颍封。
咏金鸭炉
刘崧（元代）

铸得黄金鸭，焚兰伴夕眠。中心灰未得，煖火自生烟。

独立思浮海，双飞欲上天。那能长拂郁，吐出向君前。
颂 其一
拾得（唐代）

无瞋是持戒，心净即出家。我性与汝合，一切法无差。
南冠亭秋晚闲望
寇准（宋代）

南冠亭外淡江天，久客登临更浩然。
远浦秋深翻白浪，孤山日暮起苍烟。
已嗟异国逢衰节，况复西风听乱蝉。
倦鸟知还虽有意，故林无奈隔秦川。
次韵云居寺
释德洪（宋代）

行尽崇冈与峻岭，今朝又入缘云径。世尘已觉蜕埃轻，道心遂作燖鸡净。

小轩容膝俯千里，磨钱作镜江山映。平生林壑竟成癖，南来独觉兹游胜。
过堂伯祖挹斋相国翡翠园
周氏（宋代）

金谷荒凉墓尚存，午桥风月剩琴尊。低徊五十年前事，一树梨花欲断魂。
次周尚书八首 其六
许月卿（宋代）

后山着意送荆州，相伴儿童饯细侯。风月夜深独先觉，乾坤秋老不同流。

江闽凯悌地联脉，关陕规恢天尽头。闻说齐■妇唾手，世如用孔作东周。
观剑南献捷
佚名（唐代）

遐圻新破虏，名将旧登坛。戎馘西南至，毡裘长幼观。

边疆氛已息，矛戟血犹残。紫陌欢声动，丹墀喜气盘。

唐虞方德易，卫霍比功难。共睹俘囚入，赓歌万国安。
除夜 其四
方岳（宋代）

山中寒尽不知年，只道梅花欲雪天。未到五更春已动，乾坤生意本无边。
寄大梁贾道诚兼简王左诸贤 其二
顾璘（明代）

秋至梁王苑，何人赋最多。传书堪白首，欹枕即黄河。

兴忆登台饮，悲怜击筑歌。无端洞庭渚，终岁浩烟波。
问田尉公俞丐菊栽
李新（宋代）

曾泛黄花竹叶轻，更循篱下数繁英。主人已后荒三径，狂客从前号四明。
闺情集古 其一
黎瑜娘（明代）

故园东望路漫漫，泣雨伤寒翠黛残。去日渐多来日少，别时容黛见时难。

春蚕到死丝方尽，沧海扬尘泪始乾。无可奈何无可奈，五更风雨五更寒。
再和
苏轼（宋代）

衰迟何幸得同朝，温劲如君合珥貂。
谁惜异材蒙径寸，自惭枯枿借凌霄。
光风泛泛初浮水，红糁离离欲缀条。
后日一樽何处共，奉常端冕作咸韶。
苏武令·塞上风高
李纲（宋代）

塞上风高，渔阳秋早。惆怅翠华音杳，驿使空驰，征鸿归尽，不寄双龙消耗。念白衣、金殿除恩，归黄阁、未成图报。
谁信我、致主丹衷，伤时多故，未作救民方召。调鼎为霖，登坛作将，燕然即须平扫。拥精兵十万，横行沙漠，奉迎天表。
赋石蟹泉送僧游南山
胡奎（元代）

上人卓锡风篁岭，应看山中石蟹泉。沙晚试听蒲叶雨，水凉况近菊花天。

暗通雪窦金膏滑，清漱云根玉髓坚。寄语无肠好公子，待余来候煮茶烟。
过严陵滩七言绝句四首 其四
饶与龄（明代）

滔滔逝水东流去，千年景仰富春江。我欲瓣香礼像肃，祠堂缥缈白云藏。
蝶恋花 小素大嫂有湖上之约，赋此却寄。
江瑛（清代）

梅雨初晴宜唤渡。波绿鳞鳞，画舫应无数。绮阁曲阑依旧否。

烟云遥指平山路。

万字桥边红萼露。地滑靴尖，莫向阴浓处。料峭轻寒知几许。

东风不暖垂杨树。
采玉行
韦应物（唐代）

官府征白丁，言采蓝谿玉。绝岭夜无家，深榛雨中宿。

独妇饷粮还，哀哀舍南哭。
溪𪀸
薛季宣（宋代）

溪𪀸何翩翩，镇日烟波里。将奈网罗何，幽闲从此始。

一为美人玩，毛羽慵复理。江湖浩荡意，憔悴蹄涔水。

昔是沧溟游，今是樊笯底。文章岂是贵，步武难无已。

丈夫感兹念，心逐冥鸿起。
郭祥正竹醉画竹石壁上郭作诗为谢且遗古铜剑
苏轼（宋代）

空肠得酒芒角出，肝肺槎牙生竹石。
森然欲作不可回，吐向君竹雪色壁。
平生好诗仍好画，书墙涴壁长遭骂。
不嗔不骂喜有余，世间谁复如君者。
一双铜剑秋水光，两首新诗争剑铓。
剑在床头诗在手，不知谁作蛟龙吼。
叱驭庵
刘克庄（宋代）

所立未如温太真，讵宜跬步暂忘亲。
乃知峻坂驱车者，有愧高堂扇枕人。
寄后村刘潜夫 其二
戴复古（宋代）

拥节持麾泽在民，仰看台阁笑无人。刘蕡一策传千古，何假君王赐出身。
题张宗苍山水
弘历（清代）

云欲蒸为雨，林疑动拂飔。名山神入处，高士目成时。

蓬户迹无足，萝蹊细若眉。依稀精舍畔，梵放度来迟。
题叶山甫见惠古琴走笔以谢
胡仲弓（宋代）

南风之歌久绝响，生民不作声希想。
声音之道与希通，审音知希惟丝桐。
堪嗟世道多翻覆，几度桑田变陵谷。
摩挲古物忆当年，人在春风和气天。
治世之音安以乐，斯琴当年羽衣作。
物拘星移阅几周，不图今日为君留。
袖来赠与无弦客，得之何啻如珪璧。
籀文篆古未为奇，我思古人珍秘时。
古人不可得而见，见琴如见当时面。
安得寻声问爨人，为吾一洗琴上尘。
句
黄廉（宋代）

眉间见喜气，行人有归期。
山隐竣事海棠正花二首
钱时（宋代）

天机云锦拂檐牙，多少工夫到此花。
恰莫匆匆等闲看，无边春色是吾家。
酬蕴微
李咸用（唐代）

白衣经乱世，相遇一开颜。得句禅思外，论交野步间。

举朝无旧识，入眼只青山。几度斜阳寺，访君还独还。
杂曲歌辞 太平乐
张仲素（唐代）

圣德超千古，皇威静四方。苍生今息战，无事觉时良。
和元方用韵见寄次韵奉谢兼呈元东诗二首 其二
葛胜仲（宋代）

文律高峰与激流，五言佳处似苏州。宁甘鬲县中漓酒，不羡宣城赏弈秋。

白首同归相器重，青云一蹙岂淹留。外家门阀期君大，作德虽休更勿休。
罾鱼
赵抃（宋代）

生涯罾一架，深浦势并兼。张目因知密，游鳞不漏纤。

急收防力跳，轻语怕惊潜。持去全家乐，盈盘鲙缕甜。
中春麟德殿会百僚观新乐诗一章，章十六句
李适（唐代）

芳岁肇佳节，物华当仲春。乾坤既昭泰，烟景含氤氲。

德浅荷玄既，乐成思治人。前庭列钟鼓，广殿延群臣。

八卦随舞意，五音转曲新。顾非咸池奏，庶协南风熏。

式宴礼所重，浃欢情必均。同和谅在兹，万国希可亲。
上丁郎中
敖陶孙（宋代）

君家去天才三百，君身去天无尽五。
忽民泥功栈外山，尽是杜老思君路。
而今西了媚回塘，坐令猛士纡柔肠。
可能直下窥秦陇，翻作吴儿时世妆。
秋晓
夏竦（宋代）

半庭残月在，江郡鼓声初。
秋气满南国，晓云高太虚。
负霜鸿翼健，含雾橘花疏。
此景无人共，朝阳入敝庐。
节往
晁公溯（宋代）

节往天始肃，地炎霜尚微。
静闻木叶下，晴见荻花飞。
积水蛤犹吠，并隣鸡正肥。
孤云吾所羡，独有故山归。
寄太原卢司空三十韵（卢钧）
李商隐（唐代）

隋舰临淮甸，唐旗出井陉。断鳌支四柱，卓马济三灵。

祖业隆盘古，孙谋复大庭。从来师俊杰，可以焕丹青。

旧族开东岳，雄图奋北溟。邪同獬廌触，乐伴凤凰听。

酣战仍挥日，降妖亦斗霆。将军功不伐，叔舅德惟馨。

鸡塞谁生事，狼烟不暂停。拟填沧海鸟，敢竞太阳萤。

内草才传诏，前茅已勒铭。那劳出师表，尽入大荒经。

德水萦长带，阴山绕画屏。只忧非綮肯，未觉有膻腥。

保佐资冲漠，扶持在杳冥。乃心防暗室，华发称明廷。

按甲神初静，挥戈思欲醒。羲之当妙选，孝若近归宁。

月色来侵幌，诗成有转櫺。罗含黄菊宅，柳恽白蘋汀。

神物龟酬孔，仙才鹤姓丁。西山童子药，南极老人星。

自顷徒窥管，于今愧挈瓶。何由叨末席，还得叩玄扃。

庄叟虚悲雁，终童漫识鼮。幕中虽策画，剑外且伶俜。

俣俣行忘止，鳏鳏卧不瞑。身应瘠于鲁，泪欲溢为荥。

禹贡思金鼎，尧图忆土铏。公乎来入相，王欲驾云亭。
题吴秋潭隐居图
许棐（宋代）

到处有茅堪盖屋，谁家迁槿不成篱。秋潭何事经营晚，应是无人会买诗。
季申枢密设醴具素以待诸客表这有诗次其韵
李弥逊（宋代）

击鲜举白不厌深，高烧银烛花成阴。
不如伊蒲杂梨栗，数翁共话千古心。
夜阑相对如梦寐，静听墙壁生潮音。
我方逃禅君莫斟，归来星稀月初沉。
留守待制视学
石介（宋代）

翼翼取则地，菁菁乐育篇。
使轓临学舍，台席俯谈筵。
韦相傅经书，文翁唱教先。
诸生动观叹，门外卓卿旃。
巢陵城
宋祖昱（清代）

孝武河西渡，移民事可徵。云沙埋魏郡，风雨暗巢陵。

汨没空三版，漂摇减百层。犹闻原野外，春荐几沾膺。
刺贾秋壑诗 其二
咸淳士人（宋代）

事到穷时计亦穷，此行难倚鄂州功。木棉庵上千年恨，秋壑堂中一梦空。

石砌苔稠猿步月，松庭叶落鸟呼风。客来未用多惆怅，试向吴山望故宫。
述怀
刘慎荣（清代）

年老自志卑，万事皆云足。惟念群儿辈，父书不能读。
甲午季冬雨雪连旬公馀感触辄赋八绝 其五
黄仲昭（明代）

一雪旬馀晓暂晴，晚云旋复结浓阴。村农初喜春宜麦，麦陇今嫌雪太深。
安分呈李竹斋
华岳（宋代）

风雨思君子，烟霞忆旧游。
一区山水国，万里帝王州。
腊罋香浮玉，春旗雪满瓯。
安贫随处乐，此外复何求。
东家
苏景熙（明代）

荡子乘春恣冶游，银檐半臂紫霞裘。贪看鞠蹴盘中戏，不解琵琶曲里愁。

骂坐但能狂使酒，迷花空自学藏钩。自言行乐千金少，笑杀东家老白头。
祜公荣归
赵存佐（宋代）

任重功余屡乞辞，犯颜曾不避天威。
朝回一体奎章下，携得天香满袖归。
十咏
齐唐（宋代）

远适庐陵郡，重江去不穷。
全家片帆底，三月怒涛中。
书龙头义约簿二首
李昴英（宋代）

桂菊风香造榜天，门标捷帜地流钱。
笔端快便行年顺，骑鹤缠腰身两全。
鸡鸣关
李石（宋代）

关路入云平，泥涂自送迎。
书生无马癖，客子效鸡鸣。
柬魏默深
何绍基（清代）

蕙抱兰怀祇自怜，美人遥在碧云边。东风不救红颜老，恐误青春又一年。
宿化阁渡口阻风 其三
萨都剌（元代）

客船伐鼓春江暮，水面鱼龙出浪花。今夜石头城下泊，买鱼沽酒向谁家。
送尹铨部澜柱起复入都
陈恭尹（清代）

珠江驻鹢惜临岐，夜夜江城共酒卮。十载辞君将父日，一朝移孝作忠时。

何穷世事归星鬓，无恙湖波罢钓丝。郎署从容过玉辇，为言南国极凋疲。
次韵张敏叔江南僧舍送春之什
廖刚（宋代）

使华綵旆明春江，江边佛国游清凉。柔桑菀菀丝成荫，落花寂寂红馀香。

人间节物易流转，独有日月壶中长。高欢应笑杜陵客，典衣沽酒留风光。
和尚善韵
李洪（宋代）

出郭寻幽兴自长，丛林梅子未全黄。
问禅欲契风幡话，宴坐聊全知见香。
触念未通成击橛，安心无法是还乡。
却怜石岊送迎处，潮落潮生有底忙。
回舟次黄天荡
薛锦堂（清代）

凉飙飒飒失寒星，目送征帆渡远汀。古月平分千里白，悬崖横削半江青。

握中子孰争先下，弦外音堪隔晚听。多少邻舟齐按拍，只愁依旧作浮萍。
题陆都阃平泸寇诗
周瑛（明代）

西来偶识陆将军，屹如铁柱排尘纷。弧矢随身射牛斗，鸟蛇结阵联风云。

泸川小寇纷如蚁，窃弄主兵潢池里。商贾废市农废耕，远近皇皇惊未已。

庙堂旦夕劳经营，欲以不战屈人兵。一时颇牧默不语，将军历阶言姓名。

鸟飞有翮蛇有尾，泸川小寇易与尔。我有尺组茹芦红，请缚渠魁献阶戺。

泸川十月飞秋霜，旌旗掩映生寒光。多方设疑不速取，一鼓成擒功自张。

我闻用兵先用计，奇正迭出无常势。魁渠既缚群雄解，危陂坐使成平地。

平明献丑入学宫，春风满面闻鼓钟。饮至礼成客尽醉，次第赋诗谈奇功。

蜀民易动今犹昔，鼠辈跳梁无虚日。将军袖手亦□年，请贾馀勇续前绩。
又酬晓灯离暗室五首
戴叔伦（唐代）

知疑奸叟谤，闲与情人话。犹是别时灯，不眠同此夜。

寒灯扬晓别，重屋惊春雨。应想远行人，路逢泥泞阻。

灯光照虚屋，雨影悬空壁。一向檐下声，远来愁处滴。

楚僧话寂灭，俗虑比虚空。赖有残灯喻，相传昏暗中。

雨声乱灯影，明灭在空阶。并枉五言赠，知同万里怀。
杂赋
陆游（宋代）

病叟胸中一物无，梦游信脚到华胥。
觉来忽见天窗白，短发萧萧起自梳。
颂古三十一首
释如本（宋代）

特来设粥夸英俊，那知王老更风流。
打破粥锅呈丑拙，狸奴白牯一齐收。
次韵净天镜见招奉东云扉讲师兼怀张外史
袁华（明代）

曾陪外史清凉室，二老风流老更狂。海上留衣无吏部，僧中爱马独支郎。

近传莲社开龙井，更约兰亭汎羽觞。己办青鞋仍载酒，举杯同吸鉴湖光。
句 其二
陈智夫（宋代）

野花临水数枝恨，芳草连天千里情。
月窗
释妙伦（宋代）

曲曲弯弯地，明明白白中。
当轩开阖处，一隔为谁通。
来从窦车骑行（自朔方行作）
李益（唐代）

束发逢世屯，怀恩抱明义。读书良有感，学剑惭非智。

遂别鲁诸良，来从窦车骑。追兵赴边急，络马黄金辔。

出入燕南陲，由来重意气。自经皋兰战，又破楼烦地。

西北护三边，东南留一尉。时过欻如云，参差不自意。

将军失恩泽，万事从此异。置酒高台上，薄暮秋风至。

长戟与我归，归来同弃置。自酌还自饮，非名又非利。

歌出易水寒，琴下雍门泪。出逢平乐旧，言在天阶侍。

问我从军苦，自陈少年贵。丈夫交四海，徒论身自致。

汉将不封侯，苏卿劳远使。今我终此曲，此曲诚不易。

贵人难识心，何由知忌讳。
拟塞下曲 其四
李长霞（清代）

《铙歌》唱彻海风秋，收取关山五十州。终古烽烟不近塞，功成何必尽封侯。
涉世
王镃（宋代）

甘苦炎凉已遍经，少年磨洗晚年成。
脚行险处人都错，心放宽年事自明。
阅世兴衰天有眼，随年消长水无情。
一身收拾归绳墨。才动千条万绪生。
贾天锡惠宝薰乞诗多以兵卫森画戟燕寝凝清香
黄庭坚（宋代）

贾侯怀六韬，家有十二戟。
天资喜文事，如我有香癖。
周公美载酒风过以长句见谢意
陈文蔚（宋代）

门前题凤风何薄，雪夜回舟意未真。
谁似松溪弄明月，兴来载酒访幽人。
扣舷牛渚盟当践，落帽龙山红又新。
况有梅花凉玉雪，暑窗容我日为邻。
羸马篇
姚燮（清代）

霜鬃纚飒月颔俯，尻肋巉巉骨可数。废馀真力养弥锐，万里长风恣吞吐。

圉人屏置厩墙外，朝夕鞭箠极淩侮。谁知血性不可驯，脱缚翻空去如舞。

君不见华鞍八尺高璁珑，彯缨红照双青瞳。蹴花卧草极骄贵，试之危坂皆疲庸。

吾为尔马悲遇穷，肉相安得真騋龙？辱随驽贱索刍粒，何如老朽荒山中？
乡试赋得霜高初染一林丹
陈宝琛（清代）

费尽清霜染，初成一树丹。秋痕增绚烂，天意洗荒寒。

蠹叶披云锦，虬柯灿海珊。燕脂谁乍洒，雁影昨低盘。

斜照中边彻，西风昼夜乾。斋钟枫阪寺，画稿蓼花滩。

绮丽春光并，高华晚景难。瑰材逢圣代，臣节寸忱殚。
赠师宰
范纯仁（宋代）

君来宁素约，我至自殊因。义重缘应合，心亲见亦频。

十年无龃龉，一遇有逡巡。他日林丘去，须为白首亲。
出都宿长兴店作
高锡蕃（清代）

燕山凭眺几登楼，跌宕名场可自由。千里津梁疲远道，残年风雪逼征裘。

升沈人海谁能悟，寂寞乡关我欲愁。数到下弦弓挂月，不须惆怅大刀头。
昨填牡丹词，意有未尽，更赋一律
林朝崧（清代）

莺歌蝶舞送春忙，一笑人间更艳阳。忍使唐宫忘旧宠，争誇汉殿倚新妆。

锦嫣日炙煌煌焰，玉暖烟全漠漠香。恰应洛中天子气，万花低首拜真王。
为刘改之作五首
徐似道（宋代）

江西诗社久沦落，晚得一人刘改之。
不向岭头拈取去，此衣此钵付他谁。
寒夜
施肩吾（唐代）

三复招隐吟，不知寒夜深。看看西来月，移到青天心。
木兰花（四之四·林钟商）
柳永（宋代）

酥娘一搦腰肢袅。回雪萦尘皆尽妙。几多狎客看无厌，一辈舞童功不到。

星眸顾指精神峭。罗袖迎风身段小。而今长大懒婆娑，只要千金酬一笑。
偈颂十八首 其十八
释广闻（宋代）

以蜡人为验，病翼栖芦。以铁弹子为验，困鳞止泺。

径山不然，一箭双雕落。
送屈修古游闽中
陈子升（明代）

八闽一半海侵城，万里波涛一叶轻。边塞中原今莫问，鹧鸪声里送君行。
征妇词十首
刘克庄（宋代）

宽作三年别，安知四序迁。
可怜容鬓改，人有几三年。
是日招明叔饮明叔有诗次韵
赵蕃（宋代）

客罢萧然欲闭关，竹阴梅影两烂斑。
温风不捄诗寒相，老色聊须酒借颜。
此味何妨君与共，流年莫待水西还。
破春行乐胡为始，快阁之余有观山。
霜天早行
童冀（明代）

茅店鸡声落月孤，车声催我上征途。裹裳犹讶刀侵指，拂面不知冰在须。

草屋几家门尚掩，野桥何处酒堪沽。却思曩岁禅房宿，日上山窗正拥炉。
奉送卿二翁统节度镇军还江陵
杜甫（唐代）

火旗还锦缆，白马出江城。嘹唳吟笳发，萧条别浦清。

寒空巫峡曙，落日渭阳明。留滞嗟衰疾，何时见息兵。
昨晚又捧五章尽含六义意转新而韵皆紧才益赡
李至（宋代）

甲第新修尽不如，遍栽花卉地无余。
襄中耻貯千金宝，架上惟无四部书。
一炷白檀烟细细，百竿脩竹影疏疏。
终须副却苍生望，别筑沙堤到盛居。
删柏
韩琦（宋代）

翠柏枝繁郁未伸，我来删理务躬亲。孤根得地虽经岁，逸势参天不在人。

先易工夫知取舍，后凋颜色长精神。环材自入他年用，莫厌因时剪择频。
送式公归高丽
黄溍（元代）

一锡凌空海上飞，星河荡漾宿云披。颇惊辽鹤归来晚，正值骊龙睡觉时。

百尺珊瑚无地种，六花薝卜任风吹。高秋兰若烟波外，此乐应须久自知。
南乡子·梅蕊露鲜妍
佚名（宋代）

梅蕊露鲜妍。雪态冰恣巧耐寒。南北枝头香不断，堪观。露浥琼苞粉未乾。画手写应难。横管休吹恐易残。留得佳人临晓际，凭栏。试把新妆比并看。
偶题
裴廷裕（唐代）

微雨微风寒食节，半开半合木兰花。

看花倚柱终朝立，却似凄凄不在家。
读邸报二首 其二
薛季宣（宋代）

世味刀头蜜，人情屋上乌。荣华叶子格，升黜选仙图。

豺祭知生兽，蛇衔欲报珠。不将魂梦到，反是忆莼鲈。
期王炼师不至
秦系（唐代）

黄精蒸罢洗琼杯，林下从留石上苔。

昨日围棋未终局，多乘白鹤下山来。
赠华阴隐者
方干（唐代）

少微夜夜当仙掌，更有何人在此居。
花月旧应看浴鹤，松萝本自伴删书。
素琴醉去经宵枕，衰发寒来向日梳。
故国多年归未遂，因逢此地忆吾庐。
舟中作
陆游（宋代）

沙路时晴雨，渔舟日往来。
村村皆画本，处处有诗材。
炊黍孤烟晚，呼牛一笛哀。
终身看不厌，岸帻兴悠哉！
水调歌头·土釜温温火
葛长庚（宋代）

土釜温温火，橐龠动春雷。三田升降，一条径路属灵台。自有真龙真虎，和合天然铅汞，赤子结真胎。水里捉明月，心地觉花开。一转功，三十日，九旬来。抽添气候，炼成白血换骷骸。四象五形聚会，只在一方凝结，方寸绝纤埃。人在泥丸上，归路入蓬莱。
杂咏一百首·王蠋
刘克庄（宋代）

稷下空多士，谁为国重轻。
列城七十二，死者一书生。
减字木兰花
马光祖（宋代）

多情多爱。还了平生花柳债。好个檀郎。室女为妻也不妨。

杰才高作。聊赠青蚨三百索。烛影摇红。记取媒人是马公。
去地草
李光（宋代）

城东古双泉，清驶给万家。瓶罂昼夜给，舶贾杂邻娃。

蛮童与蜑女，赤脚两髻丫。常苦藻荇繁，滋蔓掩白沙。

萧疏失林影，聒聒鸣乱蛙。十夫勇善没，入水初纷拿。

讵劳斧钺诛，芟荑费锄杷。除恶去根本，无令再萌芽。

依凭绝纤鳞，惊惧失老蛇。风吹有縠纹，月照无纤瑕。

铜盆湛冰雪，石鼎发乳花。馀波及农圃，父老免叹嗟。
奉使过居庸关
郑獬（宋代）

铁山五十里，{左犭右票}兽不能逾。
两壁如夹城，行人贯众鱼。
巨关隔元气，寒暑南北殊。
一夫扼其键，万马不能趋。
石氏窥三川，荒唐谁与谟。
不能仗大义，割地事匈奴。
封树未拱把，敌骑已长驱。
后嗣竟衔璧，白衣拜穹庐。
自此失天险，一柱折坤舆。
世宗有英气，手撼昆仑墟。
关南下六城，卧病归东都。
太祖得天下，僭窃即为诛。
右顾取蜀汉，左顾平荆吴。
欲藏百万缣，万里购头颅。
可用一赤组，坐使缚单于。
奇策秘九地，白日忽西徂。
壮士折其弓，痛哭望鼎湖。
先帝务养民，束箒不忍除。
岁时遗缯絮，天府藏丹书。
桑柘入燕山，牛羊卧平芜。
我行谬使节，踏冰出中涂。
路傍二三老，幅巾垂白须。
喜见汉衣冠，叩首或欷嘘。
不能自拔扫，百年落鬼区。
天数终有合，行上督亢图。
酹酒吊遗民，泪湿苍山隅。
迎日词
孙炎（明代）

凤炙兮麟脯，瑶席兮桂俎。
乐万舞兮如云，吹笙竽兮龙二女。
干舞舞，载以舆。
六苍虹，历天衢。
云霈霈兮夜未艾，执长辔兮久相待。
中酒杂诗四句五首 其一
沈右（元代）

中酒如卧病，天寒露为霜。东轩候朝旭，暴背屡移床。
罗溪道中
杨万里（宋代）

每岁秋犹热，今年闺故凉。
松稀青有数，山远碧无常。
阵阵金风细，家家玉粒香。
只言官路短，堠子暗添长。
简宗弟无逸稼主簿
王迈（宋代）

朅来才是早春时，过眼园林啭子规。看绝交书君介癖，读离骚子我狂痴。

断无清梦飞蓬岛，剩有𠖇搜到草池。闻说郎星遭孛彗，又添一恨上双眉。
鹧鸪天
辛弃疾（宋代）

石壁虚云积渐高。溪声绕屋几周遭。自从一雨花零落，却爱微风草动摇。
呼玉友，荐溪毛。殷勤野老苦相邀。杖藜忽避行人去，认是翁来却过桥。
听山中谈虎赋二章
黎廷瑞（宋代）

东村西村稼如云，欲穫未穫黄纷纷。
鼠牙雀喙不可算，奈此野彘千百群。
田头结舍坐霜夜，敲犁击杵声相闻。
五更一刻少困怠，终岁举室空辛勤。
近日南山老虎至，野彘畏之俱远避。
遂令一枕得安眠，犬豕时时亦遭噬。
呜呼犬豕所噬能几何，野彘不去为害多。
送归愚沈少宗伯予告归里 其一
翁照（清代）

片帆潞河来，相值在泲水。知水予告归，南云指故里。

敬读御赐诗，千丈荣光起。载赓洵一德，眷注情无已。

遭逢媲虞唐，进退善终始。公归有程期，我老失准轨。

离筵布南池，鸣蝉绿阴里。无计更挽留，去去波如驶。

但愿南风狂，维解舟仍舣。
化毡颂
黄庭坚（宋代）

夺却群生夏衣，成得衲僧卧具。
为伊业识茫茫，所以一夺一与。
为百四百野狐队，中有一两个不瞌睡。
十方虚空百杂碎，宁不打破悭皮袋。
匡山寓居栖公
齐己（唐代）

外物尽已外，闲游且自由。好山逢过夏，无事住经秋。

树影残阳寺，茶香古石楼。何时定休讲，归漱虎溪流。
题零陵郡治环翠亭
曾协（宋代）

铃索无声讼牒稀，雨余四野竞扶犁。
小亭独坐心无事，满地绿阴山鸟啼。
刘荆山归自惟扬新营渔屋退居
薛嵎（宋代）

谩道归来晚，闲中日最长。
渔翁尊齿序，客子效戎装。
野不涵秋霁，风荷动夕阳。
十年毕婚嫁，亦胜为人忙。
勉都干权君
黄榦（宋代）

长安城中豪俊林，锦韉玉勒驰骎骎。
入门朱粉夸妙丽，出门青骎争浮沈。
东有问医西问相，君独燕坐钩其深。
冰眸一睨穷达判，刀剂不许寒暑侵。
长安城外天阴阴，行人驻马为悲吟。
高坟崔嵬葬白骨，安得不死腰黄金。
世间万事何足恃，祸福倚伏常相寻。
渠侬自愚君自强，谁肯一笑忘华簪。
蜀人卖卜严君平，垂帘闭肆穷古今。
逢人但说忠与孝，自有达者能知音。
察形察色君所解，直须洞烛贤愚心。
屈伸寿夭亦命尔，公平正直神所钦。
上元戏呈贡父
王安石（宋代）

车马纷纷白昼同，万家灯火暖春风。
别开阊阖壶天外，特起蓬春陆海中。
尽取繁华供侠少，只分牢落与衰翁。
不知太乙游何处，定把青藜独照公。
奉酬韦滁州寄示
杨凌（唐代）

淮扬为郡暇，坐惜流芳歇。散怀累榭风，清暑澄潭月。

陪燕辞三楚，戒途绵百越。非当远别离，雅奏何由发。
宁哥来
张祜（唐代）

日映宫城雾半开，太真帘下畏人猜。

黄翻绰指向西树，不信宁哥回马来。
鳌顶峰
王逵（宋代）

眼看沧海近，身与白云高。
回影连三岛，盘根压六鳌。
忆庐山旧隐及洛下新居
白居易（唐代）

形骸黾勉班行内，骨肉句留俸禄中。无奈攀缘随手长，

亦知恩爱到头空。草堂久闭庐山下，竹院新抛洛水东。

自是未能归去得，世间谁要白须翁。
婺女极目亭
楼钥（宋代）

危楼雄据郡城东，扫尽秋云快碧空。
目力不容山隔断，诗情长与酒无穷。
先分楼下双溪水，高挹人间万里风。
兴逸不知真近远，五弦声里送归鸿。
史药房寿兴东坡同日
陆文圭（元代）

日月同生岂偶然，声名不减雪堂仙。
岷岷西去八千里，苏史相望二百年。
赤壁旧春如昨否，李生新曲至今傅。
祝生寿比南飞鹤，共结梅花岁岁缘。
暇日约诸友生饭於石泉以讲居贫这策枢密富丈
李弥逊（宋代）

广文负才名，闭户从莫干。
长安不肯近，讵肯卑小官。
爨无欲清人，日昃未及餐。
借书纷满席，不顾坐客寒。
欺人抱长饥，我辈亦厚颜。
可当置君侧，用表贤士关。
题赵千里画八幅
柯九思（元代）

数幅晴云翠岫，千重碧树琼楼。羡杀承平公子，笔端万里瀛洲。
三月十日作
强至（宋代）

一病十日不出门，坐销芳意疏清樽。
今朝骑马探花去，枝上十空无一存。
长安夜雨
薛逢（唐代）

滞雨通宵又彻明，百忧如草雨中生。
心关桂玉天难晓，运落风中梦亦惊。
压树早鸦飞不散，到窗寒鼓湿无声。
当年志气俱消尽，白发新添四五茎。
江头寄致远二首
洪咨夔（宋代）

箕斗光移析木津，踏霜扶醉不惊尘。
夜寒应是梅花觉，半斂愁容婉侍春。
题陈德秀画四季枕屏图五首 其四
潘大临（宋代）

江树溟濛雪暗天，似闻寒雁破昏烟。相思此夜堪乘兴，试问渔翁觅钓船。
庖人舟殿后馁甚以葱虀佐饭
袁说友（宋代）

黄州狭港半江空，白饭青葱酒一钟。
莫厌路贫愁欲绝，稍还瓮牖旧家风。
六盘山
蒋业晋（清代）

横塞接青冥，天教作障屏。阴崖閟冰雪，绝壑走风霆。

秦栈雄今古，行人恐晦暝。驱车最高顶，长啸起山灵。
题小松
张乔（唐代）

松子落何年，纤枝长水边。斫开深涧雪，移出远林烟。

带月栖幽鸟，兼花灌冷泉。微风动清韵，闲听罢琴眠。
赠琴僧知白
梅尧臣（宋代）

上人南方来，手抱伏牺器。
颓然造我门，不顾门下吏。
上堂弄金造，深得太古意。
清风萧萧生，修竹摇晚翠。
声妙非可传，弹罢不复记。
明日告以行，徒兴江海思。
贺新郎（次韵费五十九丈□□题秋山阁有感时事）
魏了翁（宋代）

霞下天垂宇，倚阑干、月华都在，大明生处。扶木元高三千丈，不分闲云无数。谩转却、人间朝暮。万古兴亡心一寸，只涓涓、日夜随流注。奈与世，不同趣。

齐封冀甸今何许。百年间、欲招不住，欲推不去。闸断河流障海水，未放游鱼甫甫。叹多少、英雄尘土。挟客凭高西风外，问举头、还见南山否。花烂熳，草蕃蔗。
次韵谢严养晦酒边说易
方回（元代）

四正为奇偶四隅，旧窥七七古河图。
易虽未画元知有，极果何河孰识无。
方寸天开通造化，半生夜坐下工夫。
老衰多学精专少，病体抠趋但要扶。
龙游行者求僧
释居简（宋代）

为僧要度牒，此理与古背。是真出家儿，俱付形骸外。

千里在初步，百进须一退。索性吵丛林，东倒复西擂。
感皇恩
霍安人（宋代）

十月小春天，梅飘香细。九叶尧蓂已呈瑞。寿阳仙子，暂降羽衣蓂珮。林间风味，别人难比。

齐眉共庆，劝声鼎沸。有子知书继家世。兼金五福，行被君恩宠贲。愿祈龟鹤算，千千岁。
席上走笔赠别李子先
强至（宋代）

醉魄吟魂李谪仙，风流未绝验家传。
词源直欲倾三峡，饮量真家漏百川。
几寸烛花催饯席，数程柳絮扑归鞭。
别愁衮衮无由说，吏部先寻瓮底眠。
效少陵戏为六绝句元韵
陈书（伯初）（清代）

祢宋宗唐止要成，先须体净次纵横。前贤心苦分明在，敢信才难阻后生。
㴩湖山寺
朱广川（清代）

飞泉百道下寒空，路转山回境不同。古寺白云人迹外，疏林黄叶磬声中。

烟销东岭秋经雨，日隐南湖夜起风。暂叩禅关深竹里，静听仙梵卧花宫。
孙元忠寄示种竹诗戏以二十篇答 其二十
孔平仲（宋代）

碧色忽惆怅，霜埋翠竹根。啾啾黄雀啅，宅舍如荒村。

侍婢艳倾城，焕若灵芝繁。天寒翠袖薄，染泪在丛筠。
夜凉
刘攽（宋代）

稀星映斜汉，孤月静前轩。意喜凉风过，遥看碧树翻。

劳生共裘葛，辞秩愧田园。高枕息群动，吟蛬依草根。
奉和邻几六月七日文德殿观文武百官等上尊号
司马光（宋代）

舜禹曾何与，羲农实强名。
含灵徒叶赞，造物始无情。
阊阖非烟澹，觚棱晓气清。
葳蕤大衢隘，殷辚外朝盈。
鲜旭分衣绘，薰风拂佩琼。
华颠万内集，殊俗海隅倾。
棨戟金闺奥，囊书赭桉横。
敷言齐列位，稽首从群卿。
不报乾坤施，难图日月明。
仁心由性得，治体与时行。
金石皆中款，丹青岂外荣。
功归元首重，泽及草茅轻。
业业冲虚意，区区爱戴诚。
何为犹让德，不以慰怀生。
退复歌天保，期於采颂声。
诗一首
边公式（宋代）

松萝深处有神天，小刹何妨纳大千。
挂搭定知宜久住，歌吟何幸得流传。
袖中出简聊应尔，门上题诗岂偶然。
顾我未除烦恼习，与师同结未来缘。
观放鱼歌
卢仝（唐代）

常州贤刺史，从谏议大夫除。天地好生物，

刺史性与天地俱。见山客，狎鱼鸟。坐山客，北亭湖。

命舟人，驾舫子，漾漾菰蒲。酒兴引行处，正见渔人鱼。

刺史密会山客意，复念网罗婴无辜。忽脱身上殷绯袍，

尽买罟擭尽有无。鳗鳣鲇鳢鳅，涎恶最顽愚。鳟鲂见豳风，

质干稍高流。时白喷雪鲫鲤yA，此辈肥脆为绝尤。

老鲤变化颇神异，三十六鳞如抹朱。水苞弘窟有蛟鼍，

饵非龙饵唯无鲈。丛杂百千头，性命悬须臾。天心应刺史，

刺史尽活诸。一一投深泉，跳脱不复拘。得水竞腾突，

动作诡怪殊。或透藻而出，或破浪而趋。或掉尾孑孑，

或奋鬣愉愉。或如莺掷梭，或如蛇衔珠。四散渐不见，

岛屿徒萦纡。鸂鶒鴒鸥凫，喜观争叫呼。小虾亦相庆，

绕岸摇其须。乃知贪生不独顽痴夫。可怜百千命，

几为中肠菹。若养圣贤真，大烹龙髓敢惜乎。苦痛如今人，

尽是鱼食鱼。族类恣饮啖，强力无亲疏。明明刺史心，

不欲与物相欺诬。岸虫两与命，无意杀此活彼用贼徒。

亦忆清江使，横遭乎余且。圣神七十钻，不及泥中鳅。

哀哉托非贤，五脏生冤仇。若当刺史时，圣物保不囚。

不疑且不卜，二子安能谀。二子倘故谀，吾知心受诛。

礼重一草木，易封称中孚。又曰钓不纲，又曰远庖厨。

故仁人用心，刺史尽合符。昔鲁公观棠距箴，

遂被孔子贬而书。今刺史好生，德洽民心，

谁为刺史一褒誉。刺史自上来，德风如草铺。衣冠兴废礼，

百姓减暴租。豪猾不豪猾，鳏孤不鳏孤。开古孟渎三十里，

四千顷泥坑为膏腴，刺史视之总若无。讼庭雀噪坐不得，

湖上拔茭植芙蕖。胜业庄中二桑门，时时对坐谈真如。

因说十千天子事，福力当与刺史俱。天雨曼陀罗花深没膝，

四十千真珠璎珞堆高楼。此中怪特不可会，

但慕刺史仁有馀。刺史敕左右兼小家奴，慎勿背我沉毒钩。

念鱼承奉刺史仁，深僻处，远远游。刺史官职小，

教化未能敷。第一莫近人，恶人唯口腴。第一莫出境，

四境多网罟。重伤刺史心，丧尔微贱躯。
句 其四
楼楚材（宋代）

春将结尾去时有，花在着身高处香。
游句曲山最幽处一首
黄省曾（明代）

松柏入灵地，飘飘思玉容。登山日气满，花云知几重。

道人抱灵鼓，仙谣岩上逢。愿言采瑶草，此处求高踪。
即事
孙应时（宋代）

凝云淡淡山苍苍，在影下照生湖光。
渔舟散入绿苹去，划破琉璃三四行。
破虏凯歌二十四首
周麟之（宋代）

燕山台殿压阿房，又欲移巢占大梁。
起就汉宫三十六，固知无德只为殃。
宝光塔
张晓（明代）

浮图九级俯江流，乘兴抠衣豁倦眸。万里雄风吹短袖，四山疏雨澹高秋。

星辰半自长空落，云气低联远岫浮。回首尘寰烟树隔，犹疑飞鸟傍云游。
奄旦处也时朔雪被野人马衣裘满目寒色怅然兴感作怀古四篇 其四
周天度（清代）

宁城川出旧兴和，冻合浑流水不波。禾黍被郊前代仅，旃裘入塞近来多。

名王自醉留犁酒，大将休夸《敕勒歌》。独上高台重回首，兴亡无际奈愁何。
题危太朴所藏荥阳郑虔画秋峦横霭图二首 其一
邓文原（元代）

金风瑟瑟入空山，村落人家叶尽斑。羡杀个中奇绝处，一天烟霭有无间。
少年行二首·其一
王昌龄（唐代）

西陵侠年少，送客过长亭。
青槐夹两路，白马如流星。
闻道羽书急，单于寇井陉。
气高轻赴难，谁顾燕山铭。
阳景三绝
萧竹（清代）

龙潭碧水玉壶清，印得秋空两月明。百里江山如画稿，青岩蓝影尽含情。
题译学张提举乃尊开封府尹张彦亨所藏郭熙盘
方回（元代）

车轣辘，牛觳觫。
积雪皑皑，飞雪蔌蔌。
前车上岭后车续，老牛服箱顾寒犊。
高雪弥山，低雪满谷。
戴笠执鞭，冻腰跼油。
画师画此何年事，关塞远征挽刍粟。
莫道牛疲项领秃，人疲于牛痛欲哭。
峻岭之下旧村落，萧酒人烟知几簇。
莫道饷车过门外，门内田家眠正熟。
百车千车过不已，敲门乞索何时足。
牛岂不需藁一束，人岂不取一匙粥。
鸡犬不可保，妻子或窜伏。
画中水阁尔整齐，焉知不是逃亡屋。
我闻造化心至公，人间乃有两般风。
庶民雌风扇臭秽，何独楚王之风雄。
天地山川同一雪，眼见雪同心各别。
梁园才子简欲授，栘监老臣毡自齧。
贫人闭户洛阳卧，壮士衔枚蔡州灭。
红炉锦帐羔酒斟，岂识盘车图中意愁绝。
春日陌上花，同遨掷果车，
不尔鳏翁嫠妇对花成咨嗟。秋夜楼上月，
同醉生尘袜，不尔羁臣逐客对月翻凄咽。
鸣呼身在雪岭盘车图，还知世有子猷访戴无。
舂声
方拱乾（明代）

在家愁闻砧，砧声为客衣。在客愁闻舂，舂声为客饥。

舂本非恶声，客耳自凄其。砧声砧者苦，舂声闻者悲。

此地尽为客，室家亦羁縻。遘此八月霜，稻粱同草衰。

稗种贱独早，皮尽乃得糜。十斗舂一斛，家家急朝炊。

两舂一口资，廿口将安资？夜长月色苦，冷淡无光辉。

声声相断续，远近闻一时。悲馀转成喜，得食谅不迟。

便作笙竽听，天风任尔吹。
维扬空庄四怪联句
佚名（唐代）

齐纨鲁缟如霜雪，寥亮高声予所发。 ——故杵

嘉宾良会清夜时，煌煌灯烛我能持。 ——灯台

清冷之泉候朝汲，桑绠相牵常出入。 ——水桶

爨薪贮泉相煎熬，充他口腹我为劳。 ——破铛
外弟郭和叔自涿州来话旧为赋短歌遥呈外舅竹溪先生
曹庭栋（清代）

闻君千里至，惊喜屣为倒。接面未一揖，先问阿翁好。

阿翁别我未载强，拂衣卜筑西山旁。滚滚岁月蛇赴壑，应知添得须眉苍。

闭门人事了不扰，临池却费闲中忙。日日擘窠写大字，臂挽弩弓双曈张。

雄心豪气逼年少，咄咄自叹余热肠。幽栖未断终老计，白云红树增苍凉。

噫吁嚱，人生得一闲，万事莫与敌。富贵祇从想像佳，况翁一一都身历。

归休乎，勿复疑。朝衫改制田夫衣，春泥滑滑躬锄犁，青葱满畦菜甲肥，呼酒一醉情熙熙。

祝翁乐此终不移，太平亦有贤之遗。狂言莫讶多横溢，此意缠绵藉君述。

有人问讯阿翁家，指点西山山桃花。